Liefde vir perde en passie vir perdry lei tot jeugboek | SARIE
Liefde vir perde en passie vir perdry lei tot jeugboek	deur Phyllis Green
Ek het as vyfjarige begin perdry aan die Weskus. Ons plaas was by Stompneusbaai teen die see. Ek het nie kompeterend gery nie, maar wel op van die plaaslike dorpe se Landbouskoue deelgeneem. Op Porterville, Piketberg, Moorreesburg het ek met my perd, Bokveld, aan die boerperdklasse deelgeneem. My passie was egter om so veel ek kan, verkieslik daagliks, teen die see perd te ry. Ons was 'n groep tieners met perde wat op Saterdae bymekaar gekom het. Ons het ritte met baie avonture gehad teen die strande tussen Stompneusbaai en Paternoster.
My eie perd is dood. Ek was al getroud in my laat twintigs, net toe my oudste kind gebore is. Ek het nooit weer perdgery na my vosperd se dood nie. Ek het so besig geraak met my rol as ma en leef in 'n voorstad dat ek vir twintig jaar nie weer perdgery het nie. Op 'n Kinderboekskryfkursus wat deur Lapa aangebied was, tydens 'n kreatiwiteitssessie, ontdek ek dat ek graag oor my tiener- en perdry jare wil skryf. Ek was egter bang en het getwyfel of ek nog genoeg van perde weet. Sou ek oortuigend 'n storie oor perde kon skryf? 'n Vriend het voorgestel ek moet weer begin perdry, dan sal ek mos beslis weet of ek nog iets van perde kan onthou. Ek sal hom altyd dankbaar wees vir sy raad. 'n Vriendin het my haar dogter se perd, PhatJoe, aangebied om op te ry. Die storie het elke dag self kom aanmeld soos ek my verlore passie terug gevind het.
My dogter Anita, gr 12, het Sonder Chocolate Charlie vir haar vriendin, Mia van Tonder, gewys. Mia noem toe dat haar perd, Poppy, net soos Charlie lyk. Ek het toe besluit dat ek baie graag 'n lokvideo sou wou skiet as Mia ons sal help. Mia en Anita het gou alles gereël en was vuur en vlam. Nell sou deur Lara van Tonder, Mia se jonger sussie, gespeel word en Mia sou die "stunthorse" afrigter wees. Ek ken 'n paar grafiese ontwerp studente wat my 'n draaiboek help skryf het en die kamerawerk gedoen het. Binne drie dae gedurende die Junievakansie het 'n entoesiastiese span jongmense kreatief gehelp om die lokvideo te maak. Ek was so beïndruk met die studente en die tieners, ek het sommer baie hoop vir die toekoms van ons land se vermaaklikheidsbedryf gekry en inspirasie vir nog tienerboeke gekry. Poppy wat die rol van Charlie gespeel het was natuurlik ook fantasties.
Dit was my eerste tienerverhaal. Ek het hom aanvanklik vinnig geskryf, maar na die eerste goedkeuring was daar nog skryf en skaafwerk aan, so dit het meer as 'n jaar geneem om te skryf en gereed te hê vir die uitgewer.
Die hoofkarakter, Nell. Daar is 'n groot deel van myself ook in Nell se verhaal. Ek het ook 'n perd verloor en toe het ek opgehou perdry. Nell was net ongelooflik getrou aan haar passie en ek nie.
Is daar 'n volgende boek op die horison?
'n Volgende tienerverhaal met tieners en perde as sentrale tema is reeds goedgekeur, maar dit is oor ander tieners en 'n ander perd.